Laulava seurakunta | Kirkko ja koti
Yleinen 30.11.2016 Teksti: Minna Siikaniva
Reformaation juhlavuosi on käynnistynyt. Piispa Jari Jolkkonen avasi Martinpäivän juhlassa merkkivuoden vieton Kuopion hiippakunnassa. Samassa tilaisuudessa annettiin Luterilaisen Kulttuurin Säätiön tunnustuspalkinto Soile Isokoskelle. Säätiö vaalii suomalaisen luterilaisen kulttuuriperinteen säilyttämistä.
Reformaation juhlavuotena Kuopiossa on merkittäviä musiikkitapahtumia. Kuopiossa tullaan näkemään huhtikuussa uusi kirkko-ooppera Rakkauden ateria. Teoksen taiteellisena johtajana ja kertojana toimii professori Jorma Hynninen. Johannes Kastaja -oratorio kuullaan puolestaan ensi vuoden marraskuussa. Oratorion on säveltänyt Heikki Sarmanto.
Kallaveden seurakunnassa tuotetaan juhlavuoden kunniaksi Mikael Agricola -kirkkomusikaali, johon haetaan parhaillaan laulajia. Nilsiän Herättäjäjuhlilla julkaistaan heinäkuussa uudistetut Siionin virret.
Reformaation juhlavuoden vietto tuntuu olevan melko musiikkipainotteista. Se sopii erittäin hyvin luterilaisille.
Piispa Jolkkonen muistutti Martinpäivän avajaispuheessaan, että ”luterilaiset tunnetaan maailmalla väkevästä virsilaulusta ja rikkaasta kirkkomusiikista. Virsi kuuluttaa ilosanomaa ja pukee sanoiksi ihmiselämän syvimpiä tuntoja. Kuopion seurakunnissa toimii noin 30 kuoroa. Laulaminen yhdistää ja ylittää rajoja. Se on ekumeenista, ja kuuluu vahvasti myös ortodoksien, helluntailaisten ja muiden vapaiden kirkkokuntien hengelliseen ja kulttuuriseen elämään. Kulttuurin vaaliminen ei ole itsestäänselvyys. Se edellyttää, että siirrämme perintöä eteenpäin lapsillemme ja nuorillemme. Parhaiten teemme sitä, kun laulamme yhdessä ja nautimme taiteesta yhdessä.”
Adventin aika tarjoaa hyvän mahdollisuuden osallistua seurakunnan toimintaan perheen tai ystävien kanssa. Ensimmäisenä adventtina otettiin käyttöön virsikirjan lisävihko. Kauneimmat Joululaulut- tapahtumat, joulukonsertit sekä joulunajan jumalanpalvelukset täyttävät tulevina viikkoina kirkot. Joululauluja voi kuunnella myös Jouluradiosta, joka toimii ensimmäisestä adventista loppiaiseen.
Laulu kuuluu kirkkotiellä, väkeä on paljon siellä.
Tervehtii nyt kaikki kansa, toisiansa laulullansa.
On niin turvallista olla, taivaan Isän asunnolla.
Hän on itse läsnä täällä, siunaus on päämme päällä.
Virsi 950 virsikirjan lisävihkosta